Hage raas oor hysbak - Plaaslik - Republikein
Saturday, December 14th, 05:47:50
Hage raas oor hysbak
Presidensie onder skoot
15 April 2019 | Plaaslik
Denver Kisting – Eerste minister Saara Kuugongelwa-Amadhila het Saterdagmiddag aan Republikein gesê dit is nog onduidelik hoe 'n hysbak reg onder hul neuse ongemagtig aangebring is.
Dié hysbak is vermoedelik voorverlede week by 'n gastehuis van die premierskantoor in die voorstad Eros opgerig – in weerwil van 'n bevel van die president se kantoor om staatshulpbronne oordeelkundig te bestee.
Kuugongelwa-Amadhila het by navraag gesê al die feite moet nog versamel word om vas te stel presies hoe die beweerde misdaad uitgevoer is. Sy het terselfdertyd die onderneming gegee die publiek sal op die hoogte gehou word sodra die volle besonderhede rugbaar word.
Saterdagaand het die Namibiese polisiehoof, lt.genl. Sebastian Ndeitunga, in 'n WhatsApp-boodskap aan die koerant bevestig pres. Hage Geingob het die polisie beveel om 'n ondersoek van stapel te stuur.
Staatshuis het Vrydagaand by monde van dr. Alfredo Hengari, die presidensiële woordvoerder, gesê 'n hysbak is skynbaar voorverlede week ten bedrae van N$999 999 opgerig.
Toevallig word dr. Nickey Iyambo, die gewese visepresident, wie se beweeglikheid glo toenemend taan, tans in dié gastehuis gehuisves.
Amb. Martin Andjaba, die minister gelas met presidensiële aangeleenthede, het onlangs in die parlement bespiegelinge besweer dat die regering beplan om 'n duur hysbak vir Iyambo se gerief op te rig.
Volgens Hengari het presies dít twee weke ná Andjaba se openbare verklaring gebeur.
Maar, sê Hengari, die aanbring van die hysbak was nie geoorloof nie.
Hy dring namens pres. Geingob daarop dat die oortreders aan die kaak gestel word en aan die pen moet ry.
Hengari wou vanweë beweerde veiligheidsredes nie die ligging van die gastehuis onthul nie.
Intussen het Geingob die afgelope naweek veral in die sosiale media wyd onder skoot gekom oor Vrydagaand se verklaring wat deur sommige as 'n bohaai buite konteks beskou word.
Een persoon wou weet: "Watse k*k is dit? 'n Hysbak verlang 'n hele persverklaring?"
Nog 'n sosialemediagebruiker wou weet of die staatshoof besig is "om sy mense uit te verkoop".
Sy sê ook sy val nie vir die aantyging dat die vermeende oortreders se identiteite onbekend is nie. "Maar dis tog duidelik: As daar 'n faktuur was, moet hulle weet wie verantwoordelik was. Hoekom gee hulle voor hulle weet nie?"
'n Ander persoon het gesê hy is "net verstom hoe ons nog in vandag se uur geld kan mors op onbelangrike aardse goed terwyl ons mense krepeer van die honger".
Hengari het Vrydagaand gesê senior bestuurslui in die presidensie het die beweerde onwettige installering van die hysbak ontrafel.
Geingob het luidens die verklaring sy bestuur beveel om "alles moontlik te doen om die oortreders te identifiseer en klagte in te dien in ooreenstemming met die toepaslike wette" van die land.
Dr. George Simataa, die kabinetsekretaris, gaan die ondersoek lei in samewerking met die kantoor van die eerste minister.
Oor wanneer die ondersoekkomitee sy werk gaan begin, het hy by navraag Saterdagaand gesê: "Die aangeleentheid het gister (Vrydag) oor die naweek op die lappe gekom. Jy kan sekerlik nie verwag ons moet Sondag met die saak begin nie."
Hy kon ook nog nie sê wie in die komitee sal dien nie. "Ek weet nie. Ek het nie al die feite by my nie."
Volgens Hengari het die beweerde onwettige optrede van die betrokke beamptes ten doel om pres. Geingob se toewyding aan doeltreffende bestuur in die gedrang te laat kom.
Ondanks dié motief sal hul pogings nie slaag nie, het hy gesê. "Hulle is bestem om te misluk," het Hengari gemaan.